Diari Oficial de la Generalitat Valenciana


Sumari del DOGV 3263, del 12-06-1998 (1998/4711)

ORDRE de 13 de maig de 1998, de la Conselleria d'Ocupació, Indústria i Comerç per la qual s'estableix un programa d'ajudes per al desenvolupament del medi rural a la Comunitat Valenciana, a través de la utilització, per entitats d'economia social, de recursos ociosos, potencials o infrautilitzats.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3263

Data del DOGV
:   12-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4711


Data del document
:   13-05-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 13 de maig de 1998, de la Conselleria d'Ocupació, Indústria i Comerç per la qual s'estableix un programa d'ajudes per al desenvolupament del medi rural a la Comunitat Valenciana, a través de la utilització, per entitats d'economia social, de recursos ociosos, potencials o infrautilitzats. [1998/4711]
  
La Conselleria d'Ocupació, Indústria i Comerç mitjançant aquesta ordre té per objecte la promoció de l'economia social en sectors claus per al desenvolupament de l'ocupació a la Comunitat Valenciana, i també el suport d'accions que tendisquen a corregir els desequilibris territorials.
  
Aquest programa d'ajudes pretén dinamitzar el món rural, amenaçat actualment per la despoblació, l'envelliment d'aquesta, i la precarietat econòmica.
  
En virtut d'això i fent ús de la facultat que m'atribueixen la Llei de Govern Valencià en l'article 35, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
Aquesta ordre té per objecte incrementar i estabilitzar l'ocupació en el medi rural valencià, a través del suport a iniciatives configurades com a projectes concrets de promoció econòmica i d'ocupació d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a 1998.
  
Article 2. Acciones susceptibles de suport
  
1. Les ajudes previstes en aquesta ordre aniran destinades a les següents actuacions:
  
a) Inversions en actius fixos, d'acord amb el pla d'inversions i finançament que incorpore l'informe tècnic de l'entitat que tutele el projecte. Particularment, es donarà suport a aquelles inversions orientades a la reforma o adaptació de recursos ociosos o infrautilitzats. La quantia de la subvenció serà de fins al 50% de la despesa.
  
b) Ajudes per a la contractació indefinida de tècnics especialitzats en dinamització del medi rural. La quantia de la subvenció serà de fins al 80% de les despeses salarials de l'any 1998, sense que puga sobrepassar els 3.000.000 de pessetes.
  
c) Ajudes per a la integració sociolaboral de desocupats en entitats d'economia social de nova constitució. La quantia de la subvenció serà de 750.000 pessetes.
  
2. Podran acollir-se a les ajudes regulades en aquesta ordre les actuacions realitzades a partir de l'1 de gener de 1998.
  
3. L'import de les ajudes concedides a l'empara d'aquesta ordre no podrà fer que l'import total d'ajudes de minimis que reba l'entitat beneficiària durant un període de 3 anys siga superior al límit de 100.000 ecus.
  
4. Les ajudes establides mitjançant aquesta ordre seran compatibles entre si. També ho seran amb altres concedides per a la mateixa finalitat, sempre que l'import de les ajudes concurrents no supere el màxim establit per aquella de les convocatòries que establisca una major quantia d'ajuda, ni en qualsevol cas el cost de l'activitat que ha de desenvolupar el beneficiari.
  
Article 3. Beneficiaris
  
Podran beneficiar-se d'aquestes ajudes les cooperatives i societats laborals establides en el medi rural de la Comunitat Valenciana, quan porten a terme actuacions assenyalades en l'article anterior i complisquen els següents requisits:
  
a) Tenir domicili i àmbit d'actuació en algun municipi de la Comunitat Valenciana.
  
b) Disposar d'un informe tècnic emés per la Confederació de Cooperatives i les seues federacions o, si escau, per entitats associatives de l'economia social valenciana, en el qual es faça constar el compromís de l'entitat d'assumir-ne la tutoria. L'informe haurà de reunir els requisits que exigeix l'article 4,1,f).
  
Article 4. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Ocupació i Economia Social, i presentar-se en l'imprés normalitzat, en el Registre General de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent en triple exemplar:
  
a) Documentació acreditativa i identificadora del sol·licitant i, si escau, del seu representant legal. Si es tracta de cooperatives valencianes es podrà substituir l'aportació d'escriptures per les corresponents certificacions de registre, que s'uniran d'ofici a la sol·licitud.
  
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.
  
c) Dades de domiciliació bancària segons el model facilitat a aquest efecte (fitxa de manteniment de tercers), tret que s'hagen presentat amb anterioritat davant la Conselleria d'Ocupació, Indústria i Comerç i no hagen experimentat variació.
  
d) Declaració responsable referida a les ajudes a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en el qual s'emparava; o, si escau, declaració responsable de no haver-ne rebuda cap.
  
e) Memòria descriptiva del projecte.
  
f) Informe tècnic que done suport a les afirmacions contingudes en la memòria on es farà constar:
  
1. El suport de l'esmentada entitat representativa al projecte, amb declaració expressa que aquest es considera viable i convenient.
  
2. La voluntat de l'entitat representativa d'assumir la tutela del projecte, amb el compromís de realitzar un seguiment de la seua evolució.
  
3. Pla d'inversions i de finançament del projecte, en el qual haurà de constar una relació d'aquells recursos ociosos o infrautilitzats l'aprofitament dels quals siga recomanable, i també les inversions noves que calga realitzar.
  
4. Necessitats formatives per a desenvolupar adequadament al projecte.
  
5. Possibilitats d'intercooperació que presenta la zona sobre la qual actuarà el projecte.
  
2. El termini de presentació de sol·licituds serà de tres mesos des de la publicació d'aquesta ordre en el DOGV.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició i s'hi arxivarà sense més tràmit.
  
Article 5. Criteris per a la valoració de les sol·licituds
  
Les sol·licituds d'ajuda presentades a l'empara d'aquesta ordre seran objecte de valoració, i es consideraran prioritàries aquelles que tinguen en compte els següents aspectes:
  
1. Implicació en el projecte o en alguna de les seues fases de les entitats locals en el territori de les quals haja de desenvolupar-s'hi, preferentment d'àmbit comarcal.
  
2. Intercooperació. Seran considerats prioritaris aquells projectes que tinguen en compte la posada en marxa de mecanismes d'integració o de cooperació entre empreses d'economia social.
  
3. Optimació de recursos disponibles, o revitalització i adaptació d'aquells recursos que hagen romàs ociosos o infrautilitzats.
  
4. Desenvolupament d'activitats en sectors vinculats a la conservació mediambiental i a la investigació ecològica, i també al desenvolupament tecnològic de pràctiques vinculades als controls de qualitat i al creixement cooperatiu.
  
5. Obtenció de finançament des del cooperativisme de crèdit valencià.
  
6. Localització geogràfica a l'interior de la Comunitat Valenciana. Economia bàsicament rural en procés de reforma.
  
Article 6. Resolució de concessió de les ajudes
  
1. Rebudes les sol·licituds, la Direcció General d'Ocupació i Economia Social instruirà els expedients, i podrà demanar als sol·licitants l'aportació original de qualssevol altres documents o dades complementàries que estime necessaris per a millor resoldre la sol·licitud formulada.
  
2. La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç.
  
3. La resolució de concessió de les ajudes en determinarà expressament la quantia i incorporarà, si escau, les condicions, obligacions i determinacions accessòries a què ha d'ajustar-se el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà de dos mesos comptats des de l'acabament del termini de presentació de sol·licituds. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos comptats des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes establides en aquesta ordre resoldrà les incidències que es produïsquen amb posterioritat a la concessió, com pròrrogues de termini, modificacions justificades del projecte inicial o qualsevol variació en les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, la concessió d'altres ajudes públiques o privades que haguera obtingut per al mateix projecte amb posterioritat a la data de presentació de la sol·licitud.
  
Article 8. Control de les ajudes
  
1. Correspondrà a la Direcció General d'Ocupació i Economia Social, dur a cap la funció de control de les subvencions concedides, i també l'avaluació i el seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que corresponga amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General.
  
Article 9. Liquidació de les ajudes
  
Una vegada dictada la resolució de concessió i d'acord amb el contingut d'aquesta es lliurarà la subvenció concedida de la següent forma:
  
a) La subvenció per contractació es lliurarà després de la presentació prèvia dels contractes indefinits i la justificació de les despeses salarials corresponents en els terminis i en la forma que especifique la resolució de concessió.
  
b) La subvenció per inversió es lliurarà una vegada acreditada la inversió o la despesa objecte de subvenció en la forma i els terminis que establisca la resolució de concessió. En qualsevol cas, es podrà anticipar el 15 % de la subvenció, després de la presentació prèvia d'avals en concepte de fiança, d'acord amb allò que conté l'article 47 bis del Text Refós de la Llei d'Hisenda Pública de la Generalitat Valenciana.
  
Quan les subvencions financen inversions que exigisquen projectes tècnics d'execució, equipament, etc., aquests hauran de sotmetre's a informe de l'Oficina de Supervisió de Projectes o dels tècnics designats per la Conselleria d'Ocupació, Indústria i Comerç. En tot cas els pagaments parcials o el total de la subvenció concedida s'efectuaran després de la certificació prèvia de l'obra expedida per un tècnic competent.
  
c) La subvenció per integració sociolaboral es lliurarà després de la presentació prèvia de la certificació acreditativa de l'efectiva integració social en l'empresa. En el cas de societats laborals, escriptura pública de subscripció d'accions o participacions. A més a més, haurà de presentar sol·licitud acceptada o resolució d'alta en el règim general de la Seguretat Social que corresponga del soci treballador o de treball i certificat de l'INEM acreditatiu de la inscripció d'aquest com a desocupat.
  
Article 10. Obligacions del beneficiari
  
Sense perjudici de les que la normativa social vigent estableix per als ocupadors, pel que fa a aquesta ordre, es declaren expressament les següents obligacions:
  
A. Formalització dels contractes de treball per escrit.
  
B. En el supòsit que el treballador contractat cause baixa en l'empresa, aquesta tindrà l'obligació de contractar-ne un altre que reunisca idèntics requisits en un termini màxim d'un mes comptat des del cessament d'aquest. L'esmentada circumstància haurà de ser comunicada a l'òrgan que concedí la subvenció.
  
C. Mantenir els llocs de treball creats i subvencionats, i també els ja existents de caràcter indefinit un mínim de tres anys.
  
D. Facilitar totes les dades i la informació, en qüestions relacionades amb les subvencions concedides, que li demane la Conselleria d'Ocupació, Indústria i Comerç i també comunicar-li les incidències i variacions que s'hi produïsquen.
  
Article 11. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta donarà lloc a la incoació, per part de l'òrgan competent per a la concessió de les ajudes, del corresponent expedient que podrà acabar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que estableix la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, programa 322.10, Foment de l'Ocupació, línies 403 i 701, per un import global de 423.704.788 de pessetes i 01.412.148 de pessetes respectivament.
  
Segona
  
En el supòsit que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
 Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 13 de maig de 1998
  
El conseller d'Ocupació, Indústria i Comerç,